| *Pecten jacobaeus*VieiraRango fósil: plioceno - actualidade |
| --- |
| Valva superior de *Pecten jacobaeus* |
| Clasificación científica |
| 

|  |  |
| --- | --- |
| Reino: | Animalia |
| Filo: | Mollusca |
| Clase: | Bivalvia |
| Subclase: | Pteriomorphia |
| Orde: | Ostreida |
| Suborde: | Pectinina |
| Superfamilia: | Pectinoidea |
| Familia: | Pectinidae |
| Xénero: | *Pecten* |
| Especie: | ***P. jacobaeus*** |

 |
| Nome binomial |
| ***Pecten jacobaeus***(Linnaeus, 1758) |
| Sinonimia |
| *Véxase o texto* |

***Pecten jacobaeus*** é unha especie de molusco bivalvo mariño da subclase dos pteriomorfios, orde dos ostreidos, superfamilia dos pectinoideos e familia dos pectínidos, unha das 15 integradas actualmente (2020) no xénero *Pecten*.

Moi semellante a *Pecten maximus*, é coñecida na bibliografía internacional como *vieira do Mediterráneo*, debido á súa área de distribución.

Moitas veces ambas as especies confúndense, porque nas partes comúns das súas distribucións, desenvolvéronse individuos híbridos.

Taxonomía
---------

### Descrición

A especie foi descrita en 1758 por Linnaeus na 10ª edición do seu *Systema Naturae*, baixo o nome de *Ostrea jacobaea*.

### Sinónimos

Ademais de polo seu nome actualmente válido, a especie coñceuse tamén polos seguintes sinónimos:

* *Ostrea jacobaea* Linnaeus, 1758 (protónimo)
* *Pecten intermedius* Monterosato, 1899
* *Pecten jacobeus* (Linnaeus, 1758) (erro ortogáfico)
* *Vola jacobea* (Linnaeus, 1758)
* *Vola jacobea* var. *striatissima* Foresti, 1876

Características
---------------

*Pecten jacobaeus* pode alcanzar un tamaño máximo de 15 cm. As dúas valvas son asimétricas. A inferior (a dereita), sobre a cal o animal descansa no fondo do substrato, é moi convexa e de cor clara, branca cremosa, mentres que a superior (a esquerda) é plana e de cor apardazada. Ambas as valvas mostran de 14 a 16 costelas radiais, cunha sección transversal máis ou menos rectangular. O interior das valvas é branco anacarado.

Este molusco ten no bordo do manto numerosos tentáculos curtos, que lles serven para decectaren estímulos químicos, entre os cales hai un total de 60 ollos diminutos sensíbeis á luz.

Ao pechar rapidamente as dúas valvas, pode desprazarse varios metros en caso de perigo.

Hábitat e distribución
----------------------

### Hábitat

*Pecten jacobaeus* vive sobre substratos brandos (area, areas de cunchas ou fondos lamacentos), xeralmente entre os 15 e os 50 m de profundidade. O animal descansa sobre a súa valva convexa (a dereita).

### Distribución

Esta especie parece ser endémica de todo o mar Mediterráneo, incluído o mar Negro, pero tamén se encontra no océano Atlántico, desde as costas de Portugal até as de Marrocos.

Bioloxía
--------

### Nutrción

Esta vieira é un animal planctonófago e detritívoro, é dicir, aliméntase de organismos planctónicos e de partículas de materia orgánica en suspensión. É un molusco puramente filtrante, xa que atrapa o seu alimento filtrando a auga de mar coas súas branquias. O seu alimento principal son algas microscópicas.

### Reprodución

*Pecten jacobaeus* é un animal hermafrodita. Alcanza a madurez sexual entre os 2 e os 4 anos de vida. A glándula xenital única (ben coñecida polos gastrónomos co nome de *coral*), está formada por unha parte masculina branca e unha parte feminina alaranxada. Os gametos prodúcense sucesivamente para evitar a autofecundación. Despois da desova, a fecundación é externa e as larvas son transportadas no plancto e a metamorfose prodúcese entre as 3 e as 4 semanas. Cando alcanzan entre 20 e 30 mm, a pequena cuncha fíxase ao substrato mediante un biso que logo perde.

Notas
-----

1. 1 2 3  Pecten jacobaeus (Linnaeus, 1758) no WoRMS. Consultado o 28 de xaneiro de 2020.
2. ↑  *Pecten* O. F. Müller, 1776 no WoRMS. Consultado o 28 de xaneiro de 2020.
3. 1 2 3 4 5  Coquille Saint-Jacques de Méditerranée. *Pecten jacobaeus* (Linnaeus, 1758) no DORIS (Données d'Observations pour la Reconnaissance et l'Identification de la faune et la flore Subaquatiques). Consultado o 28 de xaneiro de 2020.
4. ↑  Linnaeus, C. 1758.
5. ↑  *Pecten jacobaeus* (Linnaeus, 1758) en Pectensite.com

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Pecten jacobaeus*** |

### Bibliografía

* Linnaeus, C. (1758): *Systema Naturae per regna tria naturae, secundum classes, ordines, genera, species, cum characteribus, differentiis, synonymis, locis. Editio decima, reformata, vol. 1.* *Holmiae: Laurentius Salvius*.
* Raines, B. K. & Poppe, G. T. (2006): "The Family Pectinidae". En: Poppe, G. T. & Groh, K.: *A Conchological Iconography*. , Hackenheim: ConchBooks. ISBN 3-9259-1978-3.
* Bieler R. Carter J. G. & Coan E. V. (2010): "Classification of Bivalve families". En: Bouchet P. & Rocroi J.-P. "Nomenclator of Bivalve Families". *Malacologia* **52** (2): 1-184, pp. 113–133,.
* Dijkstra H. H. & Maestrati P. (2012): "Pectinoidea (Mollusca, Bivalvia, Propeamussiidae, Cyclochlamydidae n. fam. Entoliidae and Pectinidae) from the Vanuatu Archipelago". *Zoosystema* **34** (2): 389-408.
* Zamouri-Langar, N.; Chouba, L.; Ajjabi Chebil, L.; Mrabet, R. & El Abed, A. (2011): *Les coquillages bivalves des côtes tunisiennes*. Salammbô: Institut National des Sciences et Technologies de la Mer. ISBN 978-9-9389-5120-2.

### Outros artigos

* Bivalvos
* Ostreidos
* Pectininos (suborde)
* Pectinoideos
* Pectínidos

|  |  |
| --- | --- |
| Control de autoridades | 
* Wd: Q1757231
* BNCF: 54328
* MAG: 2781298801

 |

|  |  |
| --- | --- |
| Identificadores taxonómicos | 
* DORIS: 1439
* GBIF: 4374181
* iNaturalist: 324539
* IRMNG: 10532287
* NCBI: 100774
* SeaLifeBase: 83807
* TAXREF: 529516
* WoRMS: 394429

 |

|  |  |
| --- | --- |
| Identificadores | 
* UNII: LB7398IZ26

 |